**Je mar krivo ogledalo?**

Pretekli teden je v medijih najbolj odmevalo dvoje: manj pomembno, a značilno za našo sedanjo »kulturo« zavisti, razpihovanja sovraštva ter zlivanje gnojnice, povezano s Svetlano Makarovič; in drugo, nepredstavljivo pomembno za evropsko in svetovno prihodnost - tvegane odločitve evropskih voditeljev.

Svetlana Makarovič si Prešernovo nagrado gotovo zasluži. Pred leti jo je zavrnila, ker upravni odbor ni upošteval pravil in ne zaradi svoje "jasnovidnosti" o Rupnikovem nemoralnem zlorabljanju. Čeprav še vedno drži isto - da so pravila kršili – bi jo po 22 letih vseeno imela. (Sama sicer sodim, če kdo  kakršno koli nagrado zavrne, ali vrne odlikovanja, je vsaj nezrelo, če se kasneje premisli.) Pa se je zapletlo. Jo bo sploh dobila, ker v »njihovih zakonih« ne poznajo takega primera? Ali ker se lahko premislijo samo tisti, ki odlikovanja sramotno vračajo v Bata vrečkah? Kdo ve. Raje so planili po njej - pred, med in po proslavi.

Pirkovič je znova zlorabil našo nacionalno RTV in "uravnoteženo" z gostoma, ki Svetlani po ustvarjalnosti ne sežeta do kolen, pljuval po njej. Kaj se je z leti z njo zgodilo, da recimo gostja ne ve, kako jo bo zdaj prikazala svojim vnukom? Pa kaj piše take svinjarije, če že ime pove, da so pesniki in pisatelji zavezani LEPOslovju? Da, in njihova čustva vernikov je prizadela, ker tako sovražno govori o RKC....

Kaj pa, če se ni spremenila Svetlana, ampak se je RKC in vsa naša družba? Priznam, tudi sama težko berem njeno zadnjo knjižico Vladavina muh, doživljam odpor in gnus. Pa ne zaradi Svetlaninih verzov, ampak zaradi vseh gnusnih dejanj Janše, Hojsa, policije in ostalih, ki se zrcalijo v njih. Delo umetnika je nastavljanje ogledala, je mar potem ogledalo krivo za grdo sliko v njem? V nekem drugem mediju jo neprimerno primerjajo s patrom Rupnikom, češ, "oba sta majhni osebnosti klavrnega značaja". Svetlanine izjave so res pogosto ostre, njena kritika se zdi prekomerna, lahko izraža netolerantnost in pomanjkanje empatije, ne vem pa za to, da bi koga v življenju zlorabila.

In spet pljuvajo po rdeči zvezdi. Naj jim bo že enkrat jasno, da simbolizira upor proti nacizmu in fašizmu, nič drugega. Bi najraje še iz morja pobrali rdeče morske zvezde, zvezde izrezali iz zastav, ali prepovedali blagovne znamke z njimi? In ti prepevajo o sodelovanju! Očitno nam za to še veliko nam manjka.

Veliko huje pa je, da se evropski voditelji in Zelenski z nasmeški nastavljajo kameram, kot da so pravkar dobili Nobelovo nagrado za mir, v resnici pa so se dogovorili še za tisoče in tisoče mrtvih ter za kilometre novega opustošenja. Svoje odločitve imajo v svojih rokah (seveda ne ruskih, ameriških, kitajskih…), da ne rečem v svojih »modrih« glavah, pa se raje prepuščajo podložništvu Velikemu bratu. Tudi na naravo žal nimamo vpliva, a očitno nas še take katastrofe, ki smo jim priča, ne bodo streznile, da bi se zamislili nad svojim ravnanjem. Še več, EU za ubijanje ljudi namenja neprecenljivo veliko (orožja in denarja) – voditelji si verjetno pri tem perejo občutke krivde, se počutijo velike dobrotnike, polne empatije – za reševanje življenj v Turčiji (in še veliko manj v Siriji) pa samo drobtinice. Se ne zavedajo, da nas peljejo po poti uničenja? Do globalne vojne in jedrske katastrofe?

Na vso moč ploskajo Zelenskemu, ki »opozarja« na hvaležnost, ker »Ukrajina brani evropski način življenja«. Sicer ne vem, na kaj s tem cilja. Na vedno manjšo evropsko demokracijo? Na korupcijo? Je morda evropski način življenja to, da so ukrajinski neonacisti in ekstremisti sežigali rusko prebivalstvo v Odesi? Da so bombardirati in uničevati Donbas, ali da zdaj izvajajo kulturni genocid, ker uničujejo vse ruske knjige v knjižnicah in ruske spomenike? Na cenzuro?

Včasih so množice, ki so jim navdušeno ploskale in vzklikale, indoktrinirali s trgov in balkonov, zdaj pa nas indoktrinirajo kar s televizijskih zaslonov. Nihče v preteklosti ni hotel videti in vedeti, kam jih vodijo in, neverjetno, skoraj identično se ponavlja v sedanjosti. Redki in osamljeni posamezniki na to opozarjamo, a še nam, se bojim, bodo kmalu zaprli usta.

Polona Jamnik, Bled